
הכנסת השמונה-עשרה
נוסח לא מתוקן

מושב רביעי
<פרוטוקול מס' 924>
מישיבת ועדת הכלכלה
יום שלישי, כ"ז בתמוז התשע"ב (17 ביולי 2012), שעה 16:25
<סדר היום:>
<תקנות שירות נתוני אשראי (תיקון)(תיקון), התשע"ב-2012>
נכחו:

<חברי הוועדה:> 
כרמל שאמה-הכהן – היו"ר
<מוזמנים:> 
	תמר קלהורה
	–
	עורכת דין, ייעוץ וחקיקה, משרד המשפטים

	רונן ניסים
	–
	עורך דין, המחלקה המשפטית, בנק ישראל

	דוד עמדי
	–
	אגף שוק ההון, משרד האוצר

	ענת אלטמן
	–
	מנהלת פרסונל צ'ק, BDI Coface

	שמעון תוריאל
	–
	פרסונל צ'ק, BDI Coface


<ייעוץ משפטי:>
אתי בנדלר
<מנהלת הוועדה:>
לאה ורון
<קצרנית פרלמנטרית:>
רמי בן שמעון
<תקנות שירות נתוני אשראי (תיקון)(תיקון), התשע"ב-2012>
<היו"ר כרמל שאמה-הכהן:>
אנחנו פותחים את הישיבה. על סדר-היום: תקנות שירות נתוני אשראי (תיקון)(תיקון), התשע"ב-2012. אתם בסך הכול רוצים דחייה, נכון?

<תמר קלהורה:>
אנחנו רוצים דחייה. אני רוצה רק להסביר במילים ספורות מה בדיוק אנחנו מבקשים ולמה. אני מכירה את החוק הזה ואת התקנות האלה היטב. נדמה לי שרק מנהלת הוועדה והיועצת המשפטית שלה מכירות את הנושא הזה יותר ממני בין הנוכחים כאן.

<לאה ורון:>
חלילה וחס.

<תמר קלהורה:>
לפחות מבחינת הוותק – אני עשיתי הפסקה קטנה של כמה שנים. נוצר פער בין מועד כניסתו של החוק לתוקף למועד כניסתן של התקנות לתוקף. עד כמה שהבנתי, הפער נובע מזה שכנראה שר המשפטים החליט שהוא כבר לא מוכן להאריך בפעם החמישית או השישית את החוק ולכן התיקון לחוק נכנס לתוקף בדצמבר 2011. העבודה על התקנות לא הסתיימה. היא הסתיימה, למיטב הבנתי, יחסית לא מזמן – מתי זה היה? – בדצמבר 2011, וניתן זמן לכניסתן לתוקף. דא עקא, לפי מה שנמסר לנו מבעלי רישיונות, הם עדיין לא מוכנים ולכן אנחנו מבקשים לתקן את התיקון לתקנות שעשינו כדי להאריך את המועד.

יש פה הוראה שמורכבת משלושה חלקים. כל התקנות המתקנות, כל התיקון, פרט לתקנות 3 עד 6, אנחנו רוצים שייכנסו לתוקף ב-1 בנובמבר.

תקנות 3 עד 6 – אנחנו מבקשים שהן תכנסנה לתוקף ב-31 במרץ 2013. נדמה לי שיש איזו טעות דפוס בנוסח שבפניכם, כתוב בטעות: 31 במרץ 2012.

<אתי בנדלר:>
התאריך העברי הוא נכון?

<תמר קלהורה:>
כן, תשע"ג, לכן זה 2013.

לגבי תקנה 12(1) – זה תיקון שתכליתו היא הבהרה. בגלל הפעל בין מועד כניסת החוק לתוקף למועד כניסת התקנות לתוקף, נוצרה כנראה, בשטח – כך נמסר לנו – איזושהי טעות בהבנה. מדובר בתקנה שעוסקת במה שנקרא "מסירת מידע ממקור מוסמך", זאת אומרת מגורמים עסקיים-פרטיים.
בחוק, לפני התיקון, נאמר שמקור מוסמך יעביר את המידע רק אם חלפו 90 יום מהיום שבו החוב נוצר. בתיקון שעשינו לחוק העברנו את העניין הזה לתקנות – מחקנו את זה מן החוק ואמרנו שזה יוסדר בתקנות. ואכן, בתיקון התקנות נאמר שהמקור המוסמך יעביר את המידע אחרי 90 יום.

הבנו שבשטח נוצרה תפיסה שכאילו מעבירים את הדיווח מידית. ולא היא. לכן אנחנו מבקשים שהתקנה הספציפית הזאת, תקנה 12 פסקה (1), תחילתה תהיה ביום התחילה של התיקון.

<אתי בנדלר:>
של התיקון דנן?

<תמר קלהורה:>
כן. כדי שיהיה ברור שבעצם לאורך כל התקופה צריך להמתין 90 יום ושלא חל שינוי של מהות.

<אתי בנדלר:>
אני מוכרה לומר שאני לא מבינה את זה. אם את כותבת בתקנה המוצעת 34(א): תחילתן של תקנות אלה ביום 1 בנובמבר. ואחר כך את אומרת שתחילתן של תקנות אלה – של תקנה 12(1) – ביום תחילתן של תקנות אלה, זאת אומרת שזה ב-1 בנובמבר 2012, לא?

<תמר קלהורה:>
כן. השאלה אם זה ברור לחלוטין ואנחנו לא צריכים את סעיף קטן - - -
<אתי בנדלר:>
לדעתי זה מיותר. מה גם שאת אומרת את תקנה 12(1) בפירוש בתקנת משנה (א).

<תמר קלהורה:>
אז אנחנו צריכים למחוק, אנחנו צריכים להוריד את: "ותקנה 12(1)" בסעיף קטן (א), אם כך. הייתה לנו התלבטות במשרד, כך נמסר לי, אם באמת זה מספיק. השאלה היא אם אנחנו לא אומרים את זה במפורש – האם זה ברור?

<אתי בנדלר:>
לדעתי זה ברור. אם את אומרת: "תחילתן של תקנות אלה, למעט תקנות 3 עד 6, ביום 1 בנובמבר 2012", קרי, גם תקנה 12 נכנסת לתוקפה ב-1 בנובמבר 2012. ככה אני מבינה את הדברים. אני חוששת שהנוסח הזה עלול לגרום לאי הבנות. 

מכל מקום, אני מציעה דבר כזה: שהוועדה תאשר את העיקרון שכל התקנות, למעט תקנות 3 עד 6, יכנסו לתוקפן ב-1 בנובמבר 2012, לרבות תקנה 12(1), ונבדוק שוב את עניין הנוסח כיצד להביא את זה לידי ביטוי בנוסח.

<תמר קלהורה:>
אני רואה ששר המשפטים, במכתב שלו, ביקש שהתקנה תחל מיד עם הפרסום. אבל אז, מה ייצא לנו מזה? ייצא לנו שכל התקנות יתחילו באיחור, למעט התקנה הזו, שהיא תתחיל ביום הפרסום של התיקון שהוא כבר היה בעצם, הוא היה ב-29 בדצמבר, כאשר הכוונה לא הייתה להקדים אלא רק להבהיר.

<אתי בנדלר:>
לא, לא - - - תקנות אלה, התקנות המתקנות.

<תמר קלהורה:>
כן, כן. 

<אתי בנדלר:>
לא. התקנות המתקנות הן תקנות שאנחנו דנים בהן עכשיו.

<תמר קלהורה:>
כן.

<אתי בנדלר:>
כשהן יפורסמו.

<תמר קלהורה:>
אנחנו מתקנים את התיקון הזה, התיקון שהתקן ב-29 בדצמבר - - -

<אתי בנדלר:>
בואי נעשה את זה בצורה מסודרת, בסדר? אתם רוצים שתחילתן של תקנות אלה, למעט תקנות 3 עד 6, יהיה ב-1 בנובמבר - - -

<לאה ורון:>
אתי, אולי אפשר לקרוא את התקנות?

<אתי בנדלר:>
אבל הן מנוסחות לא נכון, זה מה שאני מנסה לומר. כתוב כאן בתקנת משנה (א): "ותקנה 12(1)", ואחר כך, בתקנת משנה (ג), שוב מוזכרת תקנה 12(1) עם מועד אחר. מה שאני מנסה להבין זה: מתי אתם רוצים שתקנה 12(1) תיכנס לתוקפה?

<תמר קלהורה:>
מה שרצינו להבהיר זה שמעולם לא היה, בשום שלב, מצב שבו ניתן היה למסור לבעל הרישיון מידע בלי להמתין 90 יום. זאת אומרת - - -

<אתי בנדלר:>
זאת אומרת שאתם רוצים לתת לתקנה 12(1) תחילה רטרואקטיבית מ-29 לדצמבר 2011?

<תמר קלהורה:>
מיום הפרסום, כן.

<אתי בנדלר:>
מיום פרסום התקנות המתקנות המקוריות, דהיינו, 29 בדצמבר 2011?

<תמר קלהורה:>
כן. זה מה שרצינו, בעצם, לומר. לכן כתבנו "יום תחילתן".

<אתי בנדלר:>
אז אם אני מבינה נכון, צריכים מתקנה משנה (א) למחוק את המילים "ותקנה 12(1)" ולגבי תחילתה של תקנה 12(1), "ביום תחילתן של תקנות שירות נתוני אשראי (תיקון)" - - -

<תמר קלהורה:>
ולהוריד את התיקון השני.

<אתי בנדלר:>
וזה היה שמן של אותן תקנות.

<תמר קלהורה:>
כן.

<אתי בנדלר:>
עכשיו רק צריכים לראות מתי היה יום תחילתן כדי לוודא שאנחנו מגיעים לתוצאה המבוקשת.
<תמר קלהורה:>
השאלה אם אנחנו לא עושים פה ה-1 באוגוסט. אנחנו עושים פה, כנראה, איזשהו משהו מעגלי.

<אתי בנדלר:>
אתם רוצים שזה יהיה ב-29 בדצמבר? נכתוב: ביום פרסומן של אותן תקנות.

<תמר קלהורה:>
אוקיי. כן.

<אתי בנדלר:>
תחילתה של תקנה 12(1) ביום פרסומן של תקנות שירות נתיני אשראי (תיקון), התשע"ב-2012 – זאת התוצאה שאתם מבקשים להגיע אליה, גב' קלהורה?

<תמר קלהורה:>
כן. שלא יהיה מצב שבו - - -

<אתי בנדלר:>
אוקיי, את רוצה לשמוע עכשיו את נוסח התקנות המתוקנות?

<תמר קלהורה:>
כן.

"תקנות שירות נתוני אשראי (תיקון) (תיקון), התשע"ב – 2012
בתוקף סמכותי לפי סעיפים 4, 16(א), 17(ג), 18(ג), 19, 26, 31(ד) ו- 52(א) לחוק שירות נתוני אשראי, התשס"ב-2002 , ובאישור וועדת הכלכלה של הכנסת, אני מתקין תקנות אלה:
החלפת תקנה 34
1. 
במקום תקנה 34 לתקנות שירות נתוני אשראי (תיקון), התשע"ב-2011  יבוא:-
"תחילה
34
(א)
 תחילתן של תקנות אלה, למעט תקנות 3 עד 6 ותקנה 12(1), ביום ט"ז


בחשוון התשע"ג (1 בנובמבר 2012). 


(ב)
 תחילתן של תקנות 3 עד 6 ביום כ' בניסן התשע"ג (31 במרס 2012).


(ג)
תחילתה של תקנה 12(1) ביום תחילתן של  תקנות שירות נתוני אשראי 


(תיקון), התשע"ב-2012"."

<אתי בנדלר:>
מה שאני רק מבקשת, אדוני היושב-ראש, כיוון שהעיקרון ברור, ככל שיהיה צורך לתקן את נוסחה של תקנת משנה (ג), אבל להביא לידי כך שתחילתה של אותה תקנה תהיה ביום פרסומן של אותן תקנות, דהיינו, ב-29 בדצמבר 2011, ניתן מנדט לכך. מקובל? כי הפרוטוקול לא רואה את הנהון ראשך?

<היו"ר כרמל שאמה-הכהן:>
מקובל.

<אתי בנדלר:>
תודה.

<תמר קלהורה:>
השאלה היא האם אנחנו לא צריכים לומר: "ביום פרסומן של תקנות אלה"?

<אתי בנדלר:>
בדיוק בגלל ההיסוס שלי אני הערתי את אשר הערתי.
<תמר קלהורה:>
בסדר. אז אנחנו נעביר את הנוסח הסופי ונאשר את זה.

<אתי בנדלר:>
כן, נכון.

הצבעה

בעד אישור התקנות – פה אחד
תקנות שירות נתוני אשראי (תיקון)(תיקון), התשע"ב-2012, כולל התיקונים שהוצעו, נתקבלו.
<היו"ר כרמל שאמה-הכהן:>
<אושר. הדיון נעול.>
<הישיבה ננעלה בשעה 16:35.>
